Návrh

Komuniké

Vláda Slovenskej republiky na svojom zasadnutí dňa...................... prerokovala návrh na udelenie štátneho súhlasu na pôsobenie súkromnej Vysokej školy zdravotníctva a sociálnej práce sv. Alžbety v Bratislave, n. o. a schválila uznesenie o udelení štátneho súhlasu príslušnej právnickej osobe. Ide o druhú neštátnu, neverejnú vysokú školu v Slovenskej republike (prvá bola schválená zákonom) a prvú súkromnú vysokú školu podľa nového zákona o vysokých školách, ktorej vznik schvaľuje vláda Slovenskej republiky a o prvú súkromnú vysokú školu so zdravotníckym a sociálnym zameraním. Na tejto vysokej škole v súlade s vyjadrením Akreditačnej komisie sa môžu uskutočňovať bakalárske, magisterské a doktorandské študijné programy v študijných odboroch ošetrovateľstvo, verejné zdravotníctvo, sociálna práca a bakalárske a magisterské študijné programy v študijnom odbore laboratórne vyšetrovacie metódy. Vznikom tejto súkromnej vysokej školy sa plní Programové vyhlásenie vlády Slovenskej republiky, v ktorom pre oblasť vysokého školstva sa uvádza, že „Za súčasť diverzifikácie a vytvárania súťaživého prostredia vláda pokladá aj vznik kvalitných súkromných vysokých škôl.“. Štúdium príslušných študijných programov svojím obsahom a rozsahom zodpovedá smerniciam Európskej únie.